मानसिनि सोलेरखौ बार्ड फ्लुजों साग्लोब जायोब्ला बि सुबुंनिफ्राय गुबुन सासे सुबुंनि सोलेरसिम बार्ड फ्लुनि जिउसाया सनदेरनो हागौ ! बिनि थाखाय गोबां रायजोयाव बार्ड फ्लुनिफ्राय रैखा मोननो लाख-लाख फिसिनाय दावफोरखौ सिथारनो गोनां जादों होननानै खौरां मोननाय जादों आरो दावनि बेदर-दावदैफोरखौ जानायनि सायाव सोरखारा होबथायाखैब्लाबो जोबोर सांग्रांथियै बाहायनाय आरो मोजाङै संना बेदर आरो दावदैखौ जानो सुबुरुन होदों सावस्रि बिफाना। दाख्थारफोरनि बादिब्ला बार्ड फ्लु एबा दाव लोमजानाया क’रना जिउसानिख्रुइ जोबोर गिख्रंथाव जानो हागौ ! क’रना जिउसाजों साग्लोबजानाय सुबुंनि एसेल’ बिबांनि सुबुंफोरा गोब्राब थासारियाव थानो गोनां जानायजों लोगोसे थैनोबो हागौ। गोनाङै हांलानायाव खस्थ’ मोननाय बेरामि, केन्सार, दायेबेटिस बेरामि, गोजौ थै खारथाय बायदियाव नाख्रेब जानानै थानाय सुबुंफोरनि थाखायसो क’रनाया जोबोर गिनांगौ। नाथाय बार्ड फ्लुयाव साग्लोब जायोब्ला जायखि जाया सासे गुफुं सुबुंनि जिउआव खैफोद फैनो हागौ । दावनि इनफ्लुयेन्जा हिसाबै सिनाय जानाय बार्ड फ्लुनि थाखाय मिरु सोरखारा जाजानाय रायजोफोरनिसिम सिगांग्रो सांग्रांथि लानो थाखाय फोरमाय हरदों। क’रना जिउसानिख्रुइ बार्ड फ्लुआ जोबोर खैफोद गोनांसिन होननानै मिथिहोनायनि गाहाइ जाहोना जाबाय बार्ड फ्लुयाव साग्लोब जानाय सुबुंफोरनि दजि जौखोन्दोआनो जिउ गोमायो। जाय क’रनायाव साग्लोब जानायफोरनि बेलायाव नुनाय जायाखै। मिथिनाय बादिब्ला बार्ड फ्लु हिसाबै सिनाय जानाय दाव लोमजानाय एबा एइस 5 एन 1 मुंनि गिख्रंथाव जिउसाया दावफोरजों लोगोसे मानसिनि थाखायबो गिलु-बालु गिनांगौ जानानै फैदों। थांनाय 11 दानानो क’रना जिउसानि साग्लोबसारनायाव हादरनाङै सिरिथाहाब थानाय समावनो बे बार्ड फ्लु मुंनि जिउसाया सुबुं माहारिफोरनि गेजेराव फैनायाव साननो गोनां जासिनदों। बिदिनो दिनै हादरनि मोन 7 रायजोयाव बार्ड फ्लुआ गोसारदों। बे गोसारनायाव राहा मोनना जानानै दाव-हांसोफोर फालिग्राफोरा बिसोरनि फार्मनि दाव-हांसोफोरखौ बुथारनानै फबनो गोनां जादों। मिथिनाय बादिब्ला हादरनि हारियाना, केराला, राजस्थान, मध्यप्रदेश, हिमाचल प्रदेश, गुजरात, दिल्ली बायदि रायजोयाव गोबां बिबांनि बार्ड फ्लुजों साग्लोब जादों। बेफोर रायजोनिफ्राय गोबां दाव आरो दावदै गुबुन रायजोफोराव लाबोनाय जायो। बिनिखायनो हादरनि मोनसेबो रायजोया बार्ड फ्लुनि साग्लोबजानायनिफ्राय गोजानाव नङा । बे बार्ड फ्लुनि जिउसाया हाग्रानि दावनिफ्राय फिसिग्रा दाव-हांसो-अमा बायदि जिबिसिम आरो दाव-हांसो आरो अमानिफ्राय मानसिनि सोलेरसिम सनदेरनो हागौ। बिनि थाखाय जों सुबुं माहारिया सांग्रां जानानै थानांगौ। बेनि थाखायनो आसाम सोरखारा गुबुन रायजोफोरनिफ्राय लाबोनाय दाव-हांसोफोरखौ बन्द खालामबाय होननानै मिथिनाय जादों। सोरखारनि बिदि बाधाखौ मानिनाय-मानियैया गिदिर बाथ्रा नङा । नाथाय आसामनि दाब-दाब जायगायाव गुबुननिफ्राय फैनाय दावबायारि दावफोरा दाव लोमजानायनि जिउसाया ननि दाव-हांसोफोरनाव सनदेरनानै सुबुं माहारिनाव सनदेर जानायखौसो गिनांगौ जानानै फैदों। बे बेलायाव रायजो सोरखारा बार्ड फ्लुआ जेन सनदेरनो हाया बिनि सायाव मोजां राहा लानो नांगौ।